Борэн ФуIэд пашэ хъуащ
Хабзэ хъуауэ, ди къэралым илъэс къэс щокIуэкI «Урысейм и егъэджакIуэ нэхъыфI» зэпеуэр. Ди республикэм и егъэджакIуэхэри жыджэру дапщэщи хэтщ а зэхьэзэхуэм, ябгъэдэлъ щIэныгъэ куумрэ зэфIэкI лъагэхэмрэ къагъэлъагъуэу. Зэпеуэм и щIыпIэ Iыхьэр зэфIэкIри, районхэм нэхъыфIу къыщалъыта егъэджакIуэхэр иджыблагъэ хэтащ абы и щIыналъэпсо Iыхьэм.
Къэбэрдей-Балъкъэрым хыхьэ муниципальнэ щIыналъэхэмрэ къалэ округхэмрэ я лIыкIуэу IэщIагъэлI 13 щызэхьэзэхуащ иджырей Iыхьэм. Ахэр зэпеуащ унэтIыныгъэ зыбжанэкIэ: «Сэ зыкъывызогъэцIыху», «Эссе», «Дерс», «Урок зэIуха». ЕгъэджакIуэхэм утыку ящIа я зэфIэкIхэм кIэлъыплъащ зэпеуэм къыхузэрагъэпэща къэпщытакIуэ гуп, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и лIыкIуэхэр, республикэм и егъэджэныгъэ-гъэсэныгъэ IэнатIэхэм я егъэджакIуэ цIэрыIуэхэр, экспертхэмрэ методист Iэзэхэмрэ хэту.
ЕгъэджакIуэхэм я лэжьыгъэхэм фIыуэ щыгъуазэ зыхуащIа нэужь, къэпщытакIуэхэм абыхэм къыхагъэбелджылыкIащ зэпеуэм къыхэжаныкIахэр. Апхуэдэ хъуащ Дзэлыкъуэ щIыналъэм хыхьэ Дзэлыкъуэкъуажэ къалэм дэт курыт школ №1-м пэщIэдзэ классхэр щезыгъаджэ Хьэжнэгъуей ФатIимэ, Шэрэдж районым щыщ Балъкъэр Ипщэ къуажэм дэт курыт школ №1-м урысыбзэмрэ литературэмрэ щезыгъэдж Газаевэ Iэсият. Зэпеуэм и республикэ Iыхьэм щытекIуащ икIи «Урысейм и егъэджакIуэ нэхъыфI-2020» цIэ лъапIэр хуагъэфэщащ Тырныауз къалэм дэт гимназие №5-м физкультурэмкIэ и егъэджакIуэ Борэн ФуIэд.
ЕгъэджакIуэ унагъуэм къыщалъхуа ФуIэд и адэ-анэм хаша лъагъуэм ирикIуащ. И нэхъыжьыфIхэм я щапхъэфIыр и гъуэгугъэлъагъуэу, ар и анэм и гъусэу а еджапIэм куэдрэ щылэжьащ. Борэным зэрыжиIэмкIэ, егъэджэныгъэ-гъэсэныгъэ IэнатIэм ар нэхъ щIэхыу хэзэгъэнымкIэ щIэгъэкъуэнышхуэ къыхуэхъуащ и унэтIакIуэхэу Хутуевэ Любоврэ Соттаев Шэрапирэ. И адэ-анэм, а егъэджакIуэ Iэзэхэм куэдкIэ я фIыгъэуи къелъытэ нобэ здынэса лъагапIэр.
Борэным ит дерсхэр купщIафIэу зэхэлъщ. Ахэр нэхъыбэу зытещIыхьар сабийхэм я узыншагъэр егъэфIэкIуэнырщ, ябгъэдэлъ спорт зэфIэкIхэр наIуэ къэщIынырщ. ЕджакIуэ къэс бгъэдыхьэкIэ щхьэхуэ къыхуегъуэтыф ФуIэд, сабийм и Iэпкълъэпкъым и зыужьыныгъэм елъытауэ. ЕгъэджакIуэ Iэзэр сакъыу ядолажьэ зи узыншагъэм сэкъат иIэ ныбжьыщIэхэм, абыхэм папщIэ егъэхьэзыр ябгъэдэлъ узыфэм елъыта лэжьыгъэхэр.
Школым щригъэкIуэкI егъэджэныгъэ-гъэсэныгъэ лэжьыгъэхэм къадэкIуэу, ФуIэд жыджэру хэтщ щIыпIэм и жылагъуэ гъащIэми. Ар ирогушхуэ «Армие ныбжьыщIэ» зэщIэхъееныгъэм и зыужьыныгъэм и Iыхьэ зэрыхилъхьэфам, апхуэдэуи дапщэщи хэтщ, языныкъуэхэм я деж я къызэгъэпэщакIуи мэхъу ди республикэм, къэралым я дежкIэ тхыдэ мыхьэнэшхуэ зиIэ махуэшхуэхэм иращIэкI зэхыхьэхэм. ЕгъэджакIуэр иужьрейуэ зыхэта апхуэдэ Iуэхугъуэхэм ящыщщ ТекIуэныгъэ Иныр илъэс 75-рэ зэрырикъур гъэлъэпIэным хуэгъэпсауэ екIуэкIа зэхуэсхэр, акцэ зэмылIэужьыгъуэхэр.
Бгъэдэлъ щIэныгъэ куумрэ зэфIэкI лъагэмрэ къалъытэри, Борэныр илъэс зыбжанэ ипэкIэ хахащ щIыпIэм физкультурэмрэ ОБЖ-мрэ щезыгъэджхэм я методикэ зэгухьэныгъэм и унафэщIу. А къалэныр дагъуэншэу зэфIех егъэджакIуэ гумызагъэм.
Иджы ФуIэд хэтынущ урысейпсо зэпеуэм и иужьрей Iыхьэм. ЕхъулIэныгъэ инхэр абыи къыщихьыну дохъуэхъу Борэным.
ЖЫЛАСЭ Маритэ.
